Funcions dels òrgans de govern i dels òrgans de participació en la gestió dels centres, en el procés d'admissió de l'alumnat
Procediment d'admissió de l'alumnat
Formalització de sol·licituds d'admissió
Criteris generals de prioritat en l'admissió de l'alumnat
Criteris específics de prioritat en l'admissió de l'alumnat a determinats ensenyaments
Ordre d'assignació de llocs escolars en aplicació dels criteris d'admissió
Àrees territorials de proximitat dels centres docents
Manera d'acreditar les circumstàncies al·legades i requisits d'admissió
Admissió als cicles formatius de formació professional
Admissió als ensenyaments artístics
Admissió de l'alumnat a les escoles oficials d'idiomes
Admissió d'alumnat amb necessitats educatives específiques
De l'alumnat amb necessitats educatives específiques
Integració de l'alumnat amb necessitats educatives específiques
Oficines municipals d'escolarització.
Les oficines municipals d'escolarització
Les comissions d'escolarització
Publicació de la relació d'admesos i matriculació
Incompliment de les normes sobre admissió de l'alumnat
Adequació de la ràtio a les necessitats i qualitat de l'escolarització
Admissió de l'alumnat de centres adscrits en el primer curs d'educació secundària obligatòria i en el primer curs de batxillerat
Admissió de l'alumnat als ensenyaments de música i de dansa
Admissió de l'alumnat als ensenyaments escolars a distància
La Constitució de 1978, a l'article 27, determina el dret a l'educació com un dels drets fonamentals de la persona, l'exercici del qual té, per a l'ensenyament bàsic, caràcter obligatori i gratuït.
El mateix article estableix l'obligació dels poders públics de garantir el dret a l'educació mitjançant una programació de l'ensenyament amb participació efectiva de tots els sectors afectats i amb la creació de centres docents.
L'educació és un dret universal i un bé públic al qual tota la ciutadania té dret a accedir i que les administracions públiques tenen el deure de garantir en condicions de qualitat i d'igualtat.
L'educació no és només una necessitat per al progrés social sinó la condició per a fer possible una societat cohesionada i justa.
La Llei orgànica 10/2002, de 23 de desembre, de qualitat de l'educació, regula, a la disposició addicional cinquena, els criteris de prioritat en l'admissió de l'alumnat per accedir als centres docents en els ensenyaments sufragats amb fons públics quan aquests centres no disposen de places suficients per atendre la seva demanda.
Entre aquests criteris, reconeix el fet de procedir d'un centre adscrit i atribueix a les administracions educatives la facultat d'establir el procediment i condicions per a l'adscripció de centres.
En aquest sentit i en relació amb la garantia d'escolarització en el propi municipi, en els termes establerts a l'article 65 de la Llei orgànica 1/1990, de 3 d'octubre, d'ordenació general del sistema educatiu, aquest Decret preveu l'adscripció de centres ubicats en el mateix municipi.
En l'admissió de l'alumnat no hi pot haver, en cap cas, discriminació per raons ideològiques, religioses, morals, socials, de naixement o de sexe.
L'esmentada Llei disposa, a l'article 72, que les administracions educatives duran a terme una programació adequada dels llocs escolars gratuïts que garanteixi l'efectivitat del dret a l'educació i el dret a la lliure elecció de centre, i que en tot cas, en aquesta programació s'atendrà a una distribució adequada i equilibrada entre els centres docents de l'alumnat amb necessitats educatives específiques amb la finalitat de garantir-ne l'escolarització en les condicions més apropiades.
En efecte, l'increment de la població escolar procedent de la immigració fa necessari disposar d'instruments normatius que facilitin una integració educativa i social de l'alumnat procedent d'altres països, en particular quan aquest alumnat té necessitats educatives específiques.
L'equitat i la cohesió social, és a dir, la consecució del benestar individual i del benestar social, són objectius ineludibles.també. de l'educació.
En aquest sentit, cal considerar mesures que harmonitzin el dret particular dels pares i les mares a la lliure elecció de centre.entès com la manifestació de les seves preferències, les quals hauran de ser ateses sempre que sigui possible en aplicació dels criteris prioritaris bàsics d'admissió de l'alumnat. i l'atenció adequada a la complexitat i a la riquesa derivades de la incorporació al nostre sistema educatiu de l'alumnat amb necessitats educatives específiques.
Així, aquest Decret estableix un procediment d'admissió de l'alumnat que pretén, d'acord amb els principis de la Llei, assegurar el dret individual de tot l'alumnat a una educació de qualitat, compensadora de les desigualtats personals, econòmiques i socials, i afavoridora de la integració al sistema educatiu de l'alumnat immigrat, tot garantint la transparència del procés i l'efectivitat del dret de tothom a l'educació, així com, en el marc esmentat, el dret d'escollir centre docent atenent el seu projecte educatiu i, si escau, el seu caràcter propi.
Per tal d'afavorir aquesta elecció i sens perjudici de la informació que cada centre pugui facilitar, es preveu l'establiment d'oficines d'informació escolar en els ajuntaments per tal de poder informar les famílies i l'alumnat de tota l'oferta educativa existent en el seu àmbit municipal.
La millor atenció a les necessitats educatives de l'alumnat en el moment en què s'incorpora al sistema educatiu és objecte d'una cura especial en aquest Decret.
Per això, per afavorir la integració de l'alumnat amb necessitats educatives especifiques, s'estableix amb caràcter general una reserva de llocs escolars per grup tant a l'educació infantil com a l'educació primària i a l'educació secundària obligatòria.
La possibilitat que tot l'alumnat pugui conèixer i compartir estudis amb alumnat d'altres cultures es considera una oportunitat educativa d'interès general, rellevant en un món global com l'actual, que orienta l'assignació de les places reservades a alumnat de diversa procedència, la qual cosa permet que tot l'alumnat tingui un coneixement més proper i complet del món en què viu.
El Decret preveu també, per a la millora de l'atenció educativa a l'alumnat, l'adopció de mesures singulars en aquells centres docents i/o zones geogràfiques en les quals, per les característiques de la seva població, resulti convenient una intervenció educativa diferenciada.
La consolidació d'una oferta educativa sufragada amb fons públics compromesa amb la integració social i amb una educació de qualitat per a tota la ciutadania ha d'ésser un objectiu prioritari de la política educativa de les administracions públiques.
És per això que, en virtut de les responsabilitats que l'ordenament jurídic atorga a l'administració educativa i a les administracions locals, i amb l'objectiu de millorar el procediment d'admissió de l'alumnat i d'adequar la programació dels llocs escolars gratuïts a les característiques pròpies dels municipis, el Decret preveu, prèvia sol·licitud i subscripció del conveni corresponent amb les corporacions locals interessades, la creació d'oficines municipals d'escolarització com a instruments de col·laboració entre el Departament d'Ensenyament i els ajuntaments en el procés d'escolarització de l'alumnat en els municipis respectius, tot això en el marc del que s'estableix amb caràcter general en aquest Decret, respectant els criteris generals de prioritat i la baremació que determina per a tots els centres docents.
El Decret estableix les comissions d'escolarització, les quals es mantindran actives durant tot el curs amb la finalitat d'assignar lloc escolar a l'alumnat nouvingut, i garanteix el compliment de la normativa sobre admissió de l'alumnat i la participació de la comunitat escolar en el seguiment del seu procés dins el seu àmbit de competència.
En tot cas, als òrgans de participació dels centres docents sufragats amb fons públics, els correspon també la responsabilitat de vetllar per l'observança de les normes d'admissió de l'alumnat en el seu àmbit concret d'actuació.
En virtut d'això i de la competència plena que té la Generalitat en matèria de regulació i administració de l'ensenyament segons l'article 15 de l'Estatut d'autonomia de Catalunya, a proposta de la consellera d'Ensenyament, amb l'informe del Consell Escolar de Catalunya i de la Comissió de Govern Local, efectuat el tràmit previ de consulta i participació amb els representants del personal al servei de les administracions públiques, d'acord amb el dictamen de la Comissió Jurídica Assessora i amb la deliberació prèvia del Govern,
1.1 Aquest Decret regula els processos d'admissió de l'alumnat als centres docents, en els ensenyaments d'educació infantil, educació primària, educació secundària obligatòria i batxillerat, en els cicles formatius de formació professional i en els d'arts plàstiques i disseny, en els estudis superiors de disseny i en els de conservació i restauració de béns culturals, en els estudis dels conservatoris de música i dansa, i en els ensenyaments d'idiomes a les escoles oficials corresponents, sufragats amb fons públics.
1.2 S'entenen com a ensenyaments sufragats amb fons públics els que s'imparteixen en centres de titularitat pública i els que s'imparteixen en centres de titularitat privada i que són objecte de concert educatiu.
2.1 Tot l'alumnat en edat escolar te dret a un lloc escolar que li garanteixi l'ensenyament bàsic en condicions de gratuïtat.
Aquest dret comporta, així mateix, l'obligatorietat de l'escolarització corresponent.
2.2 El Departament d'Ensenyament garanteix l'exercici del dret a un lloc escolar en l'ensenyament bàsic, així com l'oferta de places per atendre la demanda d'educació infantil mitjançant la programació general i l'oferta anual de llocs escolars en centres docents amb ensenyaments sufragats amb fons públics.
2.3 El règim d'admissió de l'alumnat en els ensenyaments sufragats amb fons públics es regeix pels principis d'equitat, igualtat, integració i cohesió social, i garanteix el dret a l'educació i el dret a la lliure elecció de centre.entès com la manifestació de les seves preferències, les quals hauran de ser ateses sempre que, en aplicació dels criteris prioritaris bàsics d'admissió de l'alumnat, sigui possible., tenint en compte les necessitats educatives de l'alumnat i l'oferta existent.
2.4 En l'admissió de l'alumnat, els centres docents sufragats amb fons públics no poden establir cap mena de discriminació per raons ideològiques, religioses, morals, socials, de sexe o de naixement, o qualsevol altra de caràcter personal o social.
2.5 El procediment inicial d'admissió de l'alumnat als centres docents sufragats amb fons públics que imparteixen l'educació infantil es fa en el primer curs d'aquest nivell educatiu.
2.6 L'admissió de l'alumnat no es pot condicionar als resultats de proves o exàmens, llevat d'aquells que estiguin previstos en aquest Decret i en la normativa reguladora dels ensenyaments corresponents, ni a cap aportació econòmica en concepte dels ensenyaments impartits, llevat de les quantitats establertes d'acord amb les disposicions vigents, en el seu cas, per a ensenyaments no obligatoris.
Tampoc no es pot condicionar a la pertinença a cap mena d'entitat o associació, ni a cap aportació econòmica per altres conceptes, puntual o periòdica, al centre, fundació, associació o qualsevol altre tipus d'entitat, ni a l'obligació de prendre part en activitats no curriculars o de rebre serveis, independentment que siguin gratuïts o no.
2.7 Per ser admès en un centre docent cal complir els requisits acadèmics i d'edat, i la resta dels exigits per l'ordenament jurídic vigent per a l'ensenyament i curs al qual es vol accedir.
En el cas que l'acreditació d'algun requisit s'hagi de produir amb posterioritat al procés d'admissió, aquesta restarà condicionada al fet que l'acreditació esmentada es produeixi abans del primer dia del curs escolar per al qual hagi de fer efectes l'admissió.
3.1 El director o la directora del centre públic i el titular en el cas dels centres privats sufragats amb fons públics són els òrgans responsables per decidir l'admissió de l'alumnat en el seu àmbit concret d'actuació, en el marc del compliment del que es disposa en aquest Decret i en la resta de normativa aplicable.
3.2 El consell escolar del centre participa en la baremació de les sol·licituds i vetlla per la correcta aplicació, en el seu centre, de les normes que regulen el procés d'admissió de l'alumnat, d'acord amb el que disposen aquest Decret i les normes que el desenvolupin, sens perjudici de les previsions específiques de procediment que s'estableixen a l'article 18 d'aquest Decret.
3.3 El director o la directora dels centres públics i el o la titular dels centres privats són els responsables de la custòdia de les sol·licituds d'admissió de l'alumnat, de la documentació complementària i de la documentació que recull la informació a què fa referència l'article 4 d'aquest Decret, fins.almenys. l'inici del curs escolar següent a aquell per al qual s'ha sol·licitat l'admissió.
3.4 Un cop finalitzat el procés general d'admissió de l'alumnat i amb anterioritat a l'inici de cada curs escolar, la direcció dels centres públics i la titularitat dels centres concertats trameten una certificació conforme s'ha complert el que s'estableix en aquest Decret en allò que és competència del centre docent als respectius serveis territorials del Departament d'Ensenyament.
Aquesta certificació inclourà la referència a l'acta del consell escolar del centre que reflecteixi el seu acord amb el compliment esmentat.
4.1 A l'inici del procés d'admissió de l'alumnat corresponent a cada curs escolar, el Departament d'Ensenyament haurà informat de l'oferta d'ensenyaments reglats sufragats amb fons públics a Catalunya.
Aquesta informació pot ser consultada als ajuntaments i als serveis territorials, a les oficines gestores, a la pàgina web del Departament d'Ensenyament, al portal de l'Administració Oberta de Catalunya i a altres mitjans de difusió que el Departament d'Ensenyament determini.
4.2 El centre docent informa de l'oferta d'ensenyaments sufragats amb fons públics i de l'oferta de llocs escolars en cadascun d'ells, així com de l'àrea territorial de proximitat de cada ensenyament i, si escau, de l'adscripció del centre a altres centres docents per tal de facilitar la continuïtat dels estudis.
Aquesta informació s'exposarà en el tauler d'anuncis del centre i en tots els sistemes d'informació pública de què aquest disposi.
4.3 Tots els centres informen també del projecte educatiu, dels criteris generals de prioritat en l'admissió de l'alumnat i, si escau, dels criteris específics d'admissió establerts per a determinats ensenyaments.
Així mateix, informen de les activitats escolars complementàries que ofereixen i de les quotes corresponents, les quals, en el cas dels centres concertats, hauran d'estar autoritzades pel director o la directora dels serveis territorials en els termes establerts a l'article 51 de la Llei orgànica 8/1985, de 3 de juliol, reguladora del dret a l'educació.
Informen també de les activitats extraescolars i dels serveis escolars que ofereixen, de les quotes corresponents i, en el cas dels centres concertats, de la seva aprovació pel consell escolar del centre en els termes establerts en l'esmentada Llei.
Informen també del caràcter voluntari i no lucratiu d'aquestes activitats i serveis.
4.4 El centre privat informa del règim de finançament amb fons públics dels ensenyaments concertats i, si és el cas, del seu caràcter propi.
Així mateix, informa dels ajuts que rep de les administracions públiques per sufragar altres ensenyaments que també imparteixi.
4.5 Els ajuntaments podran establir oficines d'informació escolar, les quals informaran les famílies i l'alumnat de tota l'oferta educativa dels centres del seu àmbit municipal, amb especificació dels nivells educatius que imparteixen i del corresponent nombre de places totals i vacants, de les activitats.complementàries i extraescolars. i dels serveis escolars que en el seu cas ofereixin i de les quotes d'aquestes activitats i serveis, autoritzades i aprovades, en el cas dels centres concertats, d'acord amb el que s'ha expressat a l'apartat tercer d'aquest article.
Informaran també sobre la titularitat dels centres i, si escau i d'acord amb la informació facilitada per aquests, sobre el seu caràcter propi, i sobre altres aspectes que els municipis considerin adients.
5.1 El Departament d'Ensenyament determina anualment, d'acord amb la programació general i escoltats els ajuntaments, l'oferta inicial de llocs escolars i ràtio en cada centre i en cada ensenyament sufragat amb fons públics, per cursos i grups.
5.2 Aquesta oferta inicial pot ser modificada pel Departament d'Ensenyament en acabar els períodes de preinscripció, en funció de les necessitats d'escolarització.
6.1 L'admissió per primera vegada en un centre docent per cursar ensenyaments sufragats amb fons públics requereix, en tot cas, la presentació de la corresponent sol·licitud d'admissió, amb independència que es faci en període ordinari o, excepcionalment, durant el curs escolar.
Aquesta sol·licitud es farà en el model que estableix el Departament d'Ensenyament, i s'hi consignaran els centres i ensenyaments sol·licitats, per ordre de preferència.
6.2 La sol·licitud d'admissió es requereix sempre per poder accedir al primer curs de l'educació infantil.
També es requereix per accedir al batxillerat de la modalitat d'arts, a qualsevol modalitat de batxillerat si s'està cursant o s'ha cursat un cicle formatiu, a la formació professional, i als ensenyaments de règim especial, tot i que aquests ensenyaments s'imparteixin al mateix centre en el qual s'està escolaritzat.
6.3 En el període de preinscripció de l'alumnat establert amb caràcter general, la sol·licitud d'admissió s'ha de presentar al centre docent sol·licitat en primer lloc o a l'ajuntament de la localitat on aquest centre estigui ubicat, en el termini i pels mitjans que estableixi el Departament d'Ensenyament.
Es pot presentar també als serveis territorials o oficina territorial del Departament d'Ensenyament que correspongui al centre docent triat en primer lloc.
En els casos en què la sol·licitud no s'hagi presentat en el centre demanat en primer lloc, l'òrgan receptor la farà arribar immediatament a aquest centre, sense perjudici del que es preveu a l'apartat següent.
6.4 El Departament d'Ensenyament i els ajuntaments podran crear oficines municipals d'escolarització.
En els municipis que la tinguin creada, la sol·licitud d'admissió s'ha de presentar al centre docent sol·licitat en primer lloc o a l'oficina municipal d'escolarització de la localitat on aquest centre estigui ubicat, en el termini i pels mitjans que estableixi el Departament d'Ensenyament.
Es pot presentar també als servei territorials o oficina territorial del Departament d'Ensenyament que correspongui al centre docent triat en primer lloc.
En els casos en què la sol·licitud no s'hagi presentat en el centre demanat en primer lloc, l'òrgan receptor la farà arribar immediatament a l'oficina municipal d'escolarització corresponent.
6.5 La presentació de més d'una sol·licitud d'admissió per accedir als ensenyaments de règim general o per accedir a un mateix ensenyament de règim especial d'idiomes, música, dansa, arts plàstiques i disseny o altres, comporta la pèrdua dels drets de prioritat que puguin correspondre al sol·licitant.
No obstant això, quan es vulgui accedir simultàniament a ensenyaments de règim general i a ensenyaments de règim especial, es lliura, a més de la sol·licitud per als ensenyaments de règim general, una sol·licitud per a cadascun dels ensenyaments de règim especial sol·licitats.
6.6 Finalitzat el període de preinscripció, les noves sol·licituds d'admissió es podran presentar als centres docents, als ajuntaments o als serveis territorials, els quals les remetran a la comissió d'escolarització o, si escau, a l'oficina municipal d'escolarització corresponent.
L'adjudicació de lloc escolar es realitzarà en aquests casos segons el que es disposa a l'article 19.3.d) d'aquest Decret.
Són criteris generals de prioritat en l'admissió de l'alumnat a un centre docent per cursar ensenyaments sufragats amb fons públics, quan en aquest centre el nombre de sol·licituds és superior al de llocs escolars disponibles, els següents:
La renda per càpita de la unitat familiar.
La proximitat del domicili de l'alumne o alumna al centre o, en el seu cas, la proximitat del lloc de treball del pare, la mare, tutor o tutora, guardador o guardadora, o de l'alumne o alumna quan sigui major d'edat.
L'existència de germans matriculats al centre.
La condició legal de família nombrosa.
La malaltia crònica de l'alumne o alumna que afecti el seu sistema digestiu, endocrí o metabòlic i que exigeixi una dieta complexa que condiciona de manera determinant el seu estat de salut.
Són criteris específics de prioritat en l'admissió de l'alumnat a determinats ensenyaments els següents:
a) Per cursar ensenyaments en el primer curs d'educació primària, d'educació secundària obligatòria o de batxillerat, en un centre determinat, té preferència l'alumnat que procedeixi dels centres i ensenyaments que hi són adscrits.
b) Per cursar ensenyaments de grau superior de formació professional, els que figuren a l'article 13.4 d'aquest Decret.
c) Per cursar ensenyaments artístics, els que figuren a l'article 14.6 d'aquest Decret.
d) L'alumnat que cursi simultàniament ensenyaments de règim general i ensenyaments reglats de música o de dansa té preferència per a l'accés als centres de règim general que es determinin per resolució de l'òrgan competent del Departament d'Ensenyament.
9.1 Per ordenar les sol·licituds d'admissió i assignar els llocs escolars del centre docent quan el nombre de sol·licituds és superior a l'oferta, s'apliquen en primer lloc els criteris específics de prioritat en aquells ensenyaments que correspongui fer-ho.
Seguidament, o inicialment quan no es dóna aquesta circumstància, s'ordenen pels criteris generals de prioritat, d'acord amb el barem que s'estableix a l'annex d'aquest Decret.
9.2 En les situacions d'empat que es produeixin en aplicar els criteris de prioritat, l'ordenació de les sol·licituds afectades es farà per sorteig públic, d'acord amb el procediment que estableixi el Departament d'Ensenyament.
10.1 L'adscripció de centres que disposa la legislació vigent es pot establir entre centres que imparteixen educació infantil i educació primària, entre centres que imparteixen educació primària i educació secundària obligatòria, i entre centres que imparteixen educació secundària obligatòria i batxillerat, exclosa la modalitat d'arts, sempre que, en cada cas, ambdós ensenyaments siguin sufragats amb fons públics i que els centres a adscriure estiguin ubicats en el mateix municipi que el centre receptor, llevat que en aquest municipi no hi hagi oferta dels corresponents ensenyaments.
Per als centres el titular dels quals és la Generalitat de Catalunya, l'adscripció s'efectua a iniciativa del Departament d'Ensenyament, i pot abastar més d'un centre adscrit a més d'un centre receptor.
Per als centres d'altra titularitat, l'adscripció s'efectua a iniciativa dels titulars del centre a adscriure i del centre receptor, mitjançant la presentació d'un conveni d'adscripció, o d'una manifestació de voluntats quan ambdós centres tenen la mateixa titularitat.
En qualsevol cas, l'adscripció s'estableix per resolució del director o de la directora general de Centres Docents, a proposta dels directors o de les directores corresponents dels serveis territorials, escoltats els centres docents i els ajuntaments on aquests són ubicats.
Aquesta resolució es fa pública al DOGC.
10.2 Per determinar l'adscripció de cada centre i ensenyament, es pren en consideració la disponibilitat de llocs escolars del centre o centres receptors, de manera que no se superi l'oferta que té o tenen autoritzada per al primer curs de cada ensenyament, la relació entre els projectes educatius i curriculars dels centres a adscriure i el centre o centres receptors, el caràcter propi, si fos el cas, la planificació escolar i la proximitat entre els centres.
10.3 L'adscripció de centres es fa amb independència de les modalitats de batxillerat o programes d'iniciació professional que el centre receptor ofereix, si bé en aquest cas l'adscripció no implica garantia de plaça en una determinada modalitat o programa.
10.4 La modificació al centre adscrit o al centre receptor dels llocs escolars o dels ensenyaments autoritzats sufragades amb fons públics comporta la revisió de l'adscripció.
11.1 A l'efecte d'aplicar en l'admissió de l'alumnat el criteri general de prioritat per proximitat del domicili al centre docent, el director o la directora dels serveis territorials o el director general de Centres Docents, quan l'àmbit territorial abasti més d'un dels serveis territorials, delimita les àrees territorials de proximitat dels centres docents pel que fa als ensenyaments sufragats amb fons públics, emprant els mateixos criteris i tenint en compte la distribució geogràfica dels centres que imparteixen cada ensenyament, d'acord amb l'ajuntament o els ajuntaments corresponents, després d'escoltar els òrgans institucionals de participació i consulta i els centres afectats.
11.2 El Departament d'Ensenyament podrà establir, així mateix, àrees territorials de proximitat en relació amb els centres de la seva titularitat que imparteixen ensenyaments de règim especial.
11.3 La informació sobre les àrees territorials de proximitat haurà d'estar exposada als centres docents, d'acord amb l'article 4 d'aquest Decret, i també als serveis territorials i oficines gestores del Departament d'Ensenyament, i als corresponents ajuntaments o oficines d'informació escolar.
12.1 Les circumstàncies al·legades en sol·licitar l'admissió, a efectes de barem, s'acrediten documentalment i s'entenen referides en el moment en què acaba el termini ordinari per formalitzar la sol·licitud o, si la sol·licitud es presenta més tard, en el moment de la seva formalització.
12.2 Els requisits acadèmics necessaris per a l'accés que no hagin estat acreditats en el moment de la presentació de la sol·licitud s'acreditaran preceptivament en formalitzar la matrícula.
13.1 Per accedir als cicles formatius de grau mitjà de formació professional caldrà estar en possessió del títol de graduat en educació secundària obligatòria o equivalent a efectes acadèmics.
També s'hi podrà accedir si s'ha superat un cicle formatiu de grau mitjà o si s'ha superat la prova d'accés corresponent.
Per accedir als cicles formatius de grau mitjà sense reunir els requisits acadèmics mitjançant la prova d'accés caldrà tenir complerts els 17 anys d'edat.
En l'admissió de l'alumnat a cicles formatius de grau mitjà, les sol·licituds s'ordenaran d'acord amb els criteris generals establerts a l'article 7 d'aquest Decret.
Un cop aplicats els criteris anteriors, s'atendrà l'expedient acadèmic de l'alumnat o, si escau, la qualificació de la prova d'accés.
13.3 Per accedir als cicles formatius de grau superior cal estar en possessió del títol de batxiller o equivalent a efectes acadèmics.
Així mateix, a partir de l'any en què es compleixen els 20 anys d'edat, es pot accedir als cicles formatius de grau superior mitjançant una prova d'accés.
A partir de l'any en què se'n compleixen 18, s'hi pot accedir si s'acredita estar en possessió d'un títol de tècnic relacionat amb aquell al qual es vol accedir i se supera la prova corresponent.
En l'admissió de l'alumnat a cicles formatius de grau superior les sol·licituds s'ordenen donant prioritat a l'alumnat que hagi cursat la modalitat de batxillerat que en cada cas es determini i als que superin la prova d'accés.
A aquest efecte i amb anterioritat a l'inici del període de preinscripció, es podrà reservar una part de l'oferta de llocs escolars a l'alumnat que provingui de la prova d'accés, o bé s'ordenaran les sol·licituds segons la qualificació de l'expedient acadèmic i la nota de la prova d'accés.
A continuació s'ordena l'alumnat que hagi cursat d'altres modalitats de batxillerat o d'altres ensenyaments amb dret a accés.
Un cop aplicats els criteris anteriors, s'atendrà l'expedient acadèmic de l'alumnat.
En cas d'empat, s'apliquen els criteris generals establerts a l'article 7 d'aquest Decret.
14.1 Per accedir als cicles formatius de grau mitjà d'arts plàstiques i disseny cal estar en possessió del títol de graduat en educació secundària i superar una prova específica d'accés.
S'hi accedeix sense realitzar aquesta prova amb el títol de tècnic o de tècnic superior d'arts plàstiques i disseny de la mateixa família o d'ensenyaments equivalents o, si s'han superat amb aprofitament els cursos comuns d'arts aplicades i oficis artístics, d'acord amb el que es fixi en l'establiment del títol professional corresponent.
Així mateix, s'hi pot accedir sense reunir els requisits acadèmics, superant la prova d'accés corresponent, a partir de l'any en què es compleixen els 17 anys d'edat.
14.2 Per accedir als cicles formatius de grau superior d'arts plàstiques i disseny cal estar en possessió del títol de batxiller i superar una prova específica d'accés.
S'hi accedeix sense realitzar aquesta prova si en el batxillerat s'han cursat determinades matèries concordants amb els estudis als quals es vol accedir, d'acord amb el que estableix el Decret 304/1995, de 7 de novembre, pel qual s'estableix l'ordenació general dels cicles de formació específica d'arts plàstiques i disseny i se'n regulen els requisits d'accés o, si es disposa d'un títol d'igual nivell de la mateixa família professional o d'ensenyaments equivalents o, del títol de graduat en arts aplicades en alguna especialitat del mateix àmbit, d'acord amb el que es fixi en l'establiment del títol professional corresponent.
Així mateix, s'hi pot accedir sense reunir els requisits acadèmics, superant la corresponent prova d'accés, a partir de l'any en què es compleixen els 20 anys d'edat, o els 18 si s'acredita estar en possessió del títol de tècnic d'arts plàstiques i disseny.
Es valoren igual les sol·licituds dels que superin la prova d'accés i la dels que n'estiguin exempts de realitzar-la.
Les sol·licituds s'ordenen segons la nota de la prova d'accés o de l'expedient acadèmic dels ensenyaments que en donen dret a l'exempció.
14.3 S'accedeix al grau mitjà de música i dansa mitjançant la superació de la prova específica d'accés.
Podrà accedir-se a un curs de grau mitjà diferent del primer, sense haver realitzat els cursos anteriors, mitjançant la superació d'una prova en què l'aspirant demostri que posseeix els coneixements necessaris per cursar amb aprofitament aquests ensenyaments.
14.4 Per a l'accés als ensenyaments superiors de disseny caldrà estar en possessió del títol de batxiller o equivalent, i haver superat la prova d'accés en la qual es valoraran la maduresa, els coneixements i les aptituds per cursar aquests ensenyaments.
Tindrà accés directe als ensenyaments superiors de disseny qui estigui en possessió d'algun dels títols de tècnic o tècnica superior d'arts plàstiques i disseny, o d'un títol declarat equivalent.
Els aspirants majors de 25 anys que no compleixen els requisits acadèmics hauran de superar també un examen preliminar relatiu als coneixements corresponents al batxillerat.
L'accés als estudis superiors de disseny es farà d'acord amb el que disposa el Decret 227/2002, de 27 d'agost, pel qual s'estableix l'ordenació curricular dels ensenyaments superiors de disseny i se'n regula la prova d'accés.
14.5 Per accedir als ensenyaments de conservació i restauració de béns culturals, caldrà estar en possessió del títol de batxiller i superar la corresponent prova d'accés.
L'accés als estudis superiors de conservació i restauració de béns culturals es farà d'acord amb el que disposa el Decret 224/1993, de 27 de juliol, pel qual s'aprova el currículum i es regulen els ensenyaments de conservació i restauració de béns culturals.
14.6 En l'admissió als centres que imparteixen ensenyaments artístics, les sol·licituds s'ordenen segons la qualificació de la prova específica d'accés, la qualificació mitjana de l'expedient acadèmic que dóna dret a l'exempció de la prova d'accés o la qualificació de la prova d'accés i segons les previsions recollides a la normativa específica d'aplicació a aquests ensenyaments.
15.1 Per al primer curs de cada idioma ofert, quan hi hagi més sol·licituds que llocs escolars disponibles, s'efectuarà un sorteig públic, en els termes que determini el Departament d'Ensenyament, per establir l'ordre d'admissió.
Per als cursos posteriors al primer, l'admissió es condiciona a la superació d'una prova de nivell o, quan correspongui, a la possessió dels certificats o convalidacions que fixi la normativa vigent.
Si hi ha més sol·licituds que llocs escolars disponibles per a aquests cursos, s'efectuarà un sorteig públic en els termes que determini del Departament d'Ensenyament.
El procediment detallat d'admissió de l'alumnat a les escoles oficials d'idiomes, així com les dates i, si és el cas, la forma del sorteig, es faran públics al tauler d'anuncis del centre i a la seva pàgina web.
16.1 Es considera alumnat amb necessitats educatives específiques, a l'efecte de la seva admissió en els centres docents, el que per raons socioeconòmiques o socioculturals requereixi una atenció educativa específica, el de nova incorporació al sistema educatiu, en el cas que per la seva competència lingüística o pel seu nivell de coneixements bàsics requereixi una atenció educativa específica, i aquell que té necessitats educatives especials, és a dir, l'alumnat afectat per discapacitats físiques, psíquiques o sensorials, o que manifesta trastorns greus de personalitat o de conducta.
16.2 El Departament d'Ensenyament regula la manera d'acreditar aquestes necessitats educatives específiques.
16.3 El Departament d'Ensenyament dota els centres públics i privats concertats dels recursos adients per a l'atenció de l'alumnat amb necessitats educatives específiques i pot assignar recursos addicionals quan el nombre d'aquest alumnat en un grup i/o centre docent sigui significatiu, d'acord amb les possibilitats pressupostàries.
17.1 La integració de l'alumnat amb necessitats educatives específiques i, consegüentment, la cohesió social, s'afavoreixen mitjançant l'escolarització d'aquest alumnat en els ensenyaments sufragats amb fons públics, en tots els centres docents que els imparteixen, i en el marc de les previsions d'aquest Decret.
17.2 Per afavorir la integració de l'alumnat amb necessitats educatives específiques, s'estableix amb caràcter general una reserva de dos llocs escolars per grup a l'educació infantil, a l'educació primària i a l'educació secundària obligatòria.
17.3 Els directors i les directores dels serveis territorials del Departament d'Ensenyament poden modificar el nombre de llocs escolars reservats, escoltada la comissió d'escolarització i els centres afectats, exclusivament quan el que s'estableix amb caràcter general en el punt anterior no permeti una resposta educativa adequada a les necessitats de l'alumnat amb necessitats educatives específiques, tenint en compte els dictàmens o els informes d'escolarització dels equips d'assessorament i orientació psicopedagògica (EAP) i els informes dels serveis socials, així com els informes de la inspecció educativa que s'elaborin amb aquesta finalitat.
17.4 La reserva de llocs escolars per a l'alumnat amb necessitats educatives específiques és vigent únicament durant el període de preinscripció.
17.5 L'assignació dels llocs escolars reservats a l'alumnat amb necessitats educatives específiques es fa per resolució motivada del director o de la directora dels serveis territorials del Departament d'Ensenyament, a proposta de la comissió d'escolarització.
Aquesta tindrà en compte, per a l'assignació de les places, les diferents cultures de procedència de l'alumnat, els informes especialitzats, les necessitats específiques de l'alumnat i la voluntat expressada en la sol·licitud pels seus pares, mares, tutors o tutores.
17.6 En particular, en l'escolarització de l'alumnat amb discapacitats físiques, psíquiques o sensorials o amb trastorns greus de personalitat o de conducta, tant en centres ordinaris com en unitats d'educació especial en centres ordinaris o en centres d'educació especial, la resolució del director o de la directora dels serveis territorials determinarà l'assignació de lloc escolar en aquell centre o unitat que, d'acord amb les seves condicions i possibilitats, atengui millor les necessitats educatives de l'alumne o alumna afectat.
Per determinar-lo tindrà en compte, a més de la voluntat expressada pel pare, la mare, tutor o tutora, el dictamen de l'EAP, els informes especialitzats escaients, la proximitat del domicili i l'existència de germans o germanes matriculats o matriculades al centre.
El director o la directora dels serveis territorials pot determinar l'escolarització de l'alumne o alumna en un centre no inclòs en la sol·licitud d'aquells, previ informe preceptiu de la Inspecció educativa i escoltats el pare, la mare, tutor o tutora.
En aquest cas, la resolució haurà d'estar motivada.
18.1 L'oficina municipal d'escolarització és l'instrument de col·laboració entre l'ajuntament i el Departament d'Ensenyament en el procés d'escolarització de l'alumnat als centres docents finançats amb fons públics en l'àmbit del municipi corresponent.
Les oficines municipals d'escolarització es creen mitjançant la subscripció d'un conveni específic entre ambdues administracions.
18.2 Les oficines municipals d'escolarització seran presidides per l'alcalde o l'alcaldessa de la localitat, o per la persona en qui delegui, i actuarà com a vicepresident el director o la directora dels serveis territorials de l'àmbit territorial on estigui ubicat el municipi, o la persona en qui delegui.
La comissió o comissions d'escolarització que actuïn en l'àmbit territorial del municipi corresponent seran part integrant de l'oficina municipal d'escolarització.
18.3 Les oficines municipals d'escolarització actuaran en el procés d'escolarització dels nivells d'educació infantil, educació primària i educació secundaria obligatòria.
18.4 Les oficines municipals d'escolarització tenen les finalitats següents:
a) Vetllar pel compliment de la legalitat del procés d'admissió de l'alumnat en el seu àmbit d'actuació, mitjançant la comissió d'escolarització.
b) Establir els mecanismes necessaris per orientar i informar adequadament les famílies de tota l'oferta educativa.
c) Procurar una distribució equilibrada de l'alumnat amb necessitats educatives específiques que en permeti la integració, faciliti la cohesió social i afavoreixi una qualitat educativa adequada per a tota la població escolar, en el marc de les previsions d'aquest Decret i de les funcions atribuïdes a les comissions d'escolarització.
18.5 Els centres ubicats en municipis amb oficina municipal d'escolarització faran el barem de les sol·licituds d'admissió rebudes en les quals figuren com a centre demanat en primer lloc.
Les sol·licituds presentades a l'oficina municipal d'escolarització seran baremades per aquesta.
Un cop baremades, l'oficina municipal d'escolarització remetrà la documentació corresponent als centres que figurin sol·licitats en primer lloc.
En cas de discrepància respecte de la baremació efectuada, tant el centre docent com l'oficina municipal d'escolarització, podran instar la revisió o rectificació que correspongui.
De no arribar-se a un acord decidirà el consell escolar del centre, d'acord amb les funcions que li són pròpies segons l'article 3.2 d'aquest Decret.
18.6 Finalitzada la baremació els centres publicaran la relació única d'acord amb el que es disposa a l'article 20 d'aquest Decret.
Aquesta relació única estarà integrada per les sol·licituds que hagin rebut els centres directament de les persones interessades o a través de l'oficina municipal d'escolarització.
19.1 A l'efecte de garantir el compliment de les normes sobre admissió de l'alumnat i la participació dels diferents sectors educatius en el seguiment del procés d'assignació de llocs escolars, el Departament d'Ensenyament estableix comissions d'escolarització.
19.2 Els directors i les directores dels serveis territorials del Departament d'Ensenyament disposen, en el seu àmbit territorial, la constitució de les comissions d'escolarització que siguin necessàries.
Un cop constituïdes, les comissions es mantenen actives fins a la constitució de les corresponents al procés d'admissió del curs següent.
Per acord de la comissió, pot constituir-se una subcomissió permanent amb la mateixa presidència.
19.3 Les competències o funcions de les comissions d'escolarització són:
a) Vetllar per l'observança de les normes que regulen el procediment d'admissió de l'alumnat, d'acord amb el que disposa aquest Decret i les normes que el desenvolupin.
b) Procedir a l'assignació de lloc escolar, en el nivell d'educació infantil i a l'ensenyament obligatori durant el període de preinscripció, a l'alumnat les sol·licituds del qual no hagin pogut ser ateses pels directors o per les directores dels centres públics o pels titulars, en el cas dels centres privats sufragats amb fons públics, en el marc de l'oferta de places existent i de les preferències de centre explicitades per les famílies en la corresponent sol·licitud, en exercici del seu dret a escollir centre docent.
A aquest alumnat la comissió li assignarà centre d'ofici per garantir l'exercici del dret a l'educació i, en el seu cas, l'escolarització obligatòria, i, en el cas que la plaça assignada no sigui acceptada pel sol·licitant, s'escoltarà el pare, la mare, tutor o tutora, per tal de conèixer les preferències que tenen i assignar-li una altra plaça d'entre les vacants existents.
c) Facilitar l'acolliment, l'orientació i l'escolarització de l'alumnat amb necessitats educatives específiques, i conèixer les resolucions d'escolarització relatives als centres del seu àmbit d'actuació.
d) Assignar lloc escolar, en el nivell d'educació infantil i a l'ensenyament obligatori, a l'alumnat les sol·licituds del qual es presentin en haver finalitzat el període de preinscripció, després d'escoltar el pare, la mare, tutor o tutora.
Les comissions d'escolarització assignen lloc escolar a aquest alumnat atenent a una distribució adequada i equilibrada entre els centres docents.
e) Comunicar al centre docent el resultat de l'assignació de llocs escolars que efectuïn, per tal que aquest procedeixi a l'admissió de l'alumnat corresponent.
f) Designar entre els seus membres el secretari o la secretària de la comissió.
g) Constituir una subcomissió permanent, si així ho acorda la comissió d'escolarització, amb la mateixa presidència de la comissió i amb la composició que aquesta acordi, així com assignar-li competències o funcions d'entre les que li són pròpies.
h) Requerir l'assistència de persones tècniques o professionals d'àmbits o programes específics quan aquestes puguin ajudar a la presa de decisions i sol·licitar, si així s'acorda, la col·laboració dels ajuntaments corresponents a l'àmbit d'actuació de la comissió amb la finalitat de garantir el compliment de l'escolarització obligatòria.
i) Elaborar i aprovar els informes que el director o la directora dels serveis territorials requereixi en relació amb les competències de la comissió, i informar-los de les incidències rellevants.
j) Aprovar la memòria de la seva actuació, que haurà estat elaborada per la presidència i la secretaria de la comissió, i elevar-la al director o la directora dels serveis territorials i, en el seu cas, al president o a la presidenta de l'oficina municipal d'escolarització.
19.4 Cada comissió d'escolarització és constituïda pels membres següents, nomenats pel director o la directora dels serveis territorials abans de l'inici del període de preinscripció:
a) Un inspector o una inspectora d'educació que exerceix la presidència i a qui correspon la direcció de tot el procés.
b) El director o la directora d'un centre públic de l'àmbit d'actuació de la comissió d'escolarització, a proposta dels directors i de les directores dels centres afectats.
c) El titular d'un centre concertat de l'àmbit d'actuació de la comissió d'escolarització, a proposta de les organitzacions patronals.
d) Una representació del conjunt d'ajuntaments compresos en l'àmbit d'actuació de la comissió d'escolarització en els quals estiguin ubicats els centres docents dels corresponents ensenyaments, designada per acord entre aquests.
Els ajuntaments que no comptin amb un membre en la comissió podran designar un representant que, amb veu i sense vot, participi en els treballs de la comissió.
e) Dues persones en representació dels pares i mares membres de consells escolars dels centres de l'àmbit d'actuació de la comissió d'escolarització, l'un d'un centre públic i l'altre d'un centre privat concertat, a proposta de les federacions i associacions respectives.
f) Una persona en representació del consell comarcal que correspongui, si l'àmbit territorial de la comissió se circumscriu a la comarca, o és inferior a aquesta, i l'escolarització de l'alumnat afecta els serveis de transport i menjador.
g) El director o la directora d'un dels EAP de l'àmbit d'actuació de la comissió d'escolarització, o persona tècnica en qui delegui, designat pel director o per la directora dels serveis territorials corresponents del Departament d'Ensenyament, en les comissions que afectin ensenyaments obligatoris i d'educació infantil.
La comissió podrà comptar amb l'assessorament del personal tècnic de les administracions educativa i local que consideri adient per al millor compliment de les seves funcions.
19.5 Els membres de les comissions d'escolarització hauran d'observar el deure de reserva respecte de les dades de caràcter personal de les que hagin tingut coneixement en l'exercici de llurs funcions.
Cada centre docent publica la relació de l'alumnat admès en el tauler d'anuncis i en el termini que s'estableixi, amb indicació de les dates en què ha de formalitzar la matrícula.
Així mateix, en els municipis on s'hagi creat l'oficina municipal d'escolarització, aquesta també publicarà, si més no, en el tauler d'anuncis, les relacions de l'alumnat admès en els centres sufragats amb fons públics del seu àmbit territorial.
Contra les decisions sobre l'admissió de l'alumnat es pot reclamar davant el director del centre públic o el titular del centre privat sufragat amb fons públics.
Contra les decisions relatives a aquestes reclamacions es pot interposar recurs d'alçada, en el cas dels centres públics, o reclamació en el termini de 3 dies hàbils, en el cas dels centres privats sufragats amb fons públics, davant el director o la directora corresponent dels serveis territorials del Departament d'Ensenyament.
Contra la resolució d'aquesta reclamació es podrà presentar recurs d'alçada davant el director general de Centres Docents.
Les persones interessades poden presentar reclamacions davant la comissió d'escolarització en relació amb les decisions d'aquest òrgan que els afectin, en el termini de 3 dies hàbils.
Contra les decisions de la comissió d'escolarització es pot interposar recurs d'alçada davant el corresponent director o directora dels Serveis territorials del Departament d'Ensenyament, la resolució del qual posa fi a la via administrativa.
Aquests recursos i reclamacions s'han de resoldre dins un termini que garanteixi l'adequada escolarització de l'alumne o alumna.
Per afavorir la qualitat del servei educatiu, per facilitar la integració i la cohesió social de l'alumnat i per atendre les necessitats d'escolarització i, en particular, aquelles derivades de l'atenció a l'alumnat amb necessitats educatives específiques que es puguin presentar a l'inici o al llarg del curs escolar en els ensenyaments obligatoris, el Departament d'Ensenyament podrà modificar el nombre de llocs escolars per grup.
Aquesta modificació de la ràtio s'efectuarà mitjançant resolució motivada del director o de la directora dels serveis territorials, a proposta de la comissió d'escolarització i escoltats els centres afectats.
Així, es podrà establir una reducció de la ràtio fixada per a cada ensenyament en aquells centres o zones on l'alumnat amb necessitats educatives específiques ho justifiqui.
Aquesta reducció es prioritzarà en el primer curs de l'educació infantil i en el primer curs de l'educació secundària obligatòria.
Així mateix, i de manera excepcional, es podrà incrementar fins a un deu per cent la ràtio establerta per a cada ensenyament per atendre necessitats immediates d'escolarització d'una zona o àmbit escolar.
En aquest cas, es durà a terme un increment equilibrat en tots els centres sufragats amb fons públics d'aquesta zona o àmbit escolar.
Dins el supòsit previst a l'apartat anterior s'hi entén inclòs el cas en què dos o més germans sol·licitin lloc escolar en el mateix centre i en el mateix nivell i curs dels ensenyaments d'educació infantil, primària o secundària obligatòria, en el cas que només un d'ells resulti admès al centre.
Per als ensenyaments de música i de dansa, el Departament d'Ensenyament podrà establir criteris d'admissió que tinguin en compte l'edat idònia per cursar aquests ensenyaments, en particular en aquells centres que imparteixen ensenyaments integrats de règim general amb els de música o de dansa.
L'admissió de l'alumnat a les escoles de música o de dansa creades a l'empara de l'article 39.5 de la Llei orgànica 1/1990, d'ordenació general del sistema educatiu, sufragades amb fons públics, es regeix per les normes particulars que les corporacions locals titulars estableixen d'acord amb la legislació vigent i aquesta disposició.
Renda per càpita de la unitat familiar:
Quan el pare o la mare, tutor o tutora, guardador o guardadora, siguin beneficiaris de l'ajut de la renda mínima d'inserció o acreditin recursos totals per càpita inferiors a la tercera part d'aquesta: 10 punts.
Proximitat del domicili de l'alumne o alumna al centre o, en el seu cas, la proximitat del lloc de treball del pare, la mare, tutor o tutora, guardador o guardadora, o de l'alumne o alumna quan sigui major d'edat:
Quan el domicili de la persona sol·licitant estigui en l'àrea de proximitat del centre: 30 punts.
Quan a instància del pare o mare, tutor o tutora, guardador o guardadora, o de l'alumne o alumna quan sigui major d'edat, es prengui en consideració, en comptes del domicili de l'alumne o alumna, l'adreça del lloc de treball d'un d'ells, i aquest és dins l'àrea de proximitat del centre: 20 punts.
Quan el domicili de la persona sol·licitant és al mateix municipi on és ubicat el centre, però no en l'àrea de proximitat del centre sol·licitat en primer lloc: 10 punts.
Existència de germans o germanes matriculats o matriculades al centre docent:
Quan l'alumne o alumna té germans o germanes escolaritzats o escolaritzades al centre en el moment en què es presenta la preinscripció: 40 punts.
Discapacitat en l'alumne o alumna, pare, mare o germans:
Quan l'alumne o alumna, el pare, la mare, tutor o tutora, guardador o guardadora, un germà o una germana de l'alumne o alumna acrediti discapacitat: 10 punts.
Condició legal de família nombrosa:
Quan el sol·licitant figuri en un títol vigent que acrediti la consideració legal de família nombrosa: 15 punts.
Malaltia crònica de l'alumne o alumna que afecti el seu sistema digestiu, endocrí o metabòlic i que exigeixi una dieta complexa que condiciona de manera determinant el seu estat de salut:
Quan el domicili de la persona sol·licitant sigui en l'àrea de proximitat del centre: 10 punts.